DELEGIRANA UREDBA KOMISIJE (EU) 2022/2092

z dne 25. avgusta 2022

o spremembi Delegirane uredbe (EU) 2016/232 in Delegirane uredbe (EU) 2017/891 glede uradnih obvestil držav članic o priznanih organizacijah proizvajalcev, združenjih organizacij proizvajalcev in medpanožnih organizacijah

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) ter zlasti člena 173(1) in člena 223(2), točka (a), Uredbe,

ob upoštevanju naslednjega:

(1) Uredba (EU) št. 1308/2013 določa posebna pravila o priznavanju organizacij proizvajalcev, združenj organizacij proizvajalcev in medpanožnih organizacij ter Komisijo pooblašča za sprejemanje delegiranih in izvedbenih aktov v zvezi s tem.

(2) Uredba (EU) št. 1308/2013 določa, da morajo države članice Komisijo obvestiti o svojih odločitvah glede odobritve, zavrnitve ali umika priznanja organizacij proizvajalcev, združenj organizacij proizvajalcev in medpanožnih organizacij v predhodnem koledarskem letu.

(3) Delegirana uredba Komisije (EU) 2016/232 (2) določa pravila, ki med drugim pojasnjujejo področje uporabe uradnih obvestil držav članic Komisiji v zvezi z navedenimi odločitvami.

(4) Delegirana uredba Komisije (EU) 2017/891 (3) določa informacije, ki jih je treba vključiti v letno poročilo držav članic za sektor sadja in zelenjave ter sektor predelanega sadja in zelenjave. Da bi se izognili podvajanju uradnih obvestil na podlagi tega akta in z drugimi načini sektorskega obveščanja, bi bilo treba točko 2 dela A Priloge V k Delegirani uredbi (EU) 2017/891 črtati, vse informacije iz navedene točke pa uradno sporočiti v skladu z Delegirano uredbo (EU) 2016/232.

(5) Sedanji sistem obveščanja iz Delegirane uredbe (EU) 2016/232 Komisiji ne omogoča, da bi določila skupno število organizacij proizvajalcev, združenj organizacij proizvajalcev in medpanožnih organizacij, ki jih priznavajo države članice. Letna uradna obvestila držav članic namreč vključujejo le odobritve ali umike priznanj za predhodno leto. Poleg tega se glede na zadevne kmetijske sektorje uporabljajo različni načini obveščanja. Celoten sistem bi bilo zato treba racionalizirati in zlasti izboljšati poročanje o odločitvah o priznanju.

(6) V številnih primerih skupna kmetijska politika (SKP) določa posebna pravila financiranja in odstopanja od pravil konkurence za priznane organizacije proizvajalcev, združenja organizacij proizvajalcev in medpanožne organizacije. Informacije o takih priznanih subjektih, vključno z njihovim številom, so zato pomembne za spremljanje in ocenjevanje učinkovitosti ukrepov politike za priznane subjekte v okviru SKP. V ta namen bi morale informacije, ki jih predložijo države članice, vsebovati točne podatke o skupnem številu priznanih subjektov v državah članicah ter nazive subjektov in po potrebi njihovo identifikacijsko številko, vključno z navedbo, kateri od teh subjektov so v predhodnem proračunskem letu izvajali operativni program v skladu s členom 42 Uredbe (EU) 2021/2115 Evropskega parlamenta in Sveta (4).

(7) Kadar so člani priznanih organizacij proizvajalcev tudi neproizvajalci, je pomembno opredeliti število proizvajalcev v celotnem članstvu. To Komisiji omogoča, da oblikuje sklepe o trendih in razvoju trgov ter na koncu vzpostavi optimalno spremljanje politike.

(8) V skladu z Izvedbeno uredbo Komisije (EU) 2017/1185 (5) morajo države članice za sporočanje informacij in dokumentov v skladu z Uredbo (EU) št. 1308/2013 in akti, sprejetimi na podlagi navedene uredbe, uporabljati sistem informacijske tehnologije Komisije.

(9) Delegirani uredbi (EU) 2016/232 in (EU) 2017/891 bi bilo zato treba ustrezno spremeniti.

(10) Za preprečitev zmede med staro in novo ureditvijo bi se morala pravila iz te uredbe uporabljati od 1. januarja 2023 –

SPREJELA NASLEDNJO UREDBO:

Člen 1 Člen 5 Delegirane uredbe (EU) 2016/232 se nadomesti z naslednjim: „Člen 5 Uradno obveščanje 1. Države članice vsako leto do 31. marca Komisiji sporočijo naslednje informacije v zvezi z organizacijami proizvajalcev, združenji organizacij proizvajalcev in medpanožnimi organizacijami, bodisi nacionalnimi ali nadnacionalnimi, ki so jih navedene države članice priznale (v nadaljnjem besedilu: priznani subjekti) v predhodnem letu, razvrščene glede na različne sektorje kmetijskih proizvodov iz člena 1(2) Uredbe (EU) št. 1308/2013: (a) naziv, morebitno identifikacijsko številko in datum priznanja priznanih subjektov ter ustrezno določbo Uredbe (EU) št. 1308/2013, v skladu s katero je bil posamezni subjekt priznan; (b) skupno število članov vsakega subjekta; (c) navedbo, kateri od teh subjektov so v predhodnem proračunskem letu izvedli operativni program v skladu s členom 42 Uredbe (EU) 2021/2115; (d) za organizacije proizvajalcev število njihovih članov, ki niso proizvajalci; (e) naziv subjektov, za katere je bilo priznanje zavrnjeno, začasno umaknjeno ali umaknjeno, vključno z datumom odločitve, in po potrebi njihovo identifikacijsko številko; (f) nazive priznanih subjektov, ki so se združili z drugimi priznanimi subjekti, vključno z datumom združitve, skupnim številom in nazivom priznanih subjektov, ki so nastali z združitvijo, in po potrebi njihovo identifikacijsko številko. Države članice vsako leto do 31. marca Komisiji sporočijo popolni in posodobljeni seznam vseh priznanih subjektov, ki imajo ta status 31. decembra predhodnega leta, skupaj z ustreznimi informacijami iz prvega pododstavka. 2. Države članice vsako leto do 15. novembra Komisiji sporočijo naslednje podatke za predhodno leto o priznanih nacionalnih in nadnacionalnih organizacijah proizvajalcev ter priznanih združenjih zadevnih organizacij, razvrščene glede na različne sektorje kmetijskih proizvodov iz člena 1(2) Uredbe (EU) št. 1308/2013: (a) vrednost tržne proizvodnje na subjekt, določeno v skladu s členoma 31 in 32 Delegirane uredbe Komisije (EU) 2022/126 (*1), in po potrebi za vsak proizvod ali seznam proizvodov, za katere je bilo priznanje odobreno. Če podatki o tržni proizvodnji niso na voljo, se sporoči vrednost „0“; (b) za subjekte, priznane v sektorju mleka in mlečnih izdelkov, po potrebi letne tržne količine surovega mleka, ki jih proizvede vsak subjekt, v primeru nadnacionalne organizacije razčlenjene po državah članicah proizvodnje; (c) za subjekte, priznane v sektorju sadja in zelenjave, del proizvodnje, namenjen za trg svežih proizvodov, in del proizvodnje, namenjen predelavi, po vrednosti in količini. 3. Za priznane nadnacionalne organizacije vseh priznanih subjektov informacije, zahtevane v odstavkih 1 in 2, predloži država članica, ki je odločila o priznanju na podlagi člena 4(1). 4. Države članice informacije iz tega člena sporočijo prek sistema informacijske tehnologije iz člena 1 Izvedbene uredbe (EU) 2017/1185.

Člen 2 V delu A Priloge V k Izvedbeni uredbi (EU) 2017/891 se točka 2 črta.

Člen 3 Ta uredba začne veljati dvajseti dan po objavi v Uradnem listu Evropske unije. Uporablja se od 1. januarja 2023.

Ta uredba je v celoti zavezujoča in se neposredno uporablja v vseh državah članicah. V Bruslju, 25. avgusta 2022 Za Komisijo predsednica Ursula VON DER LEYEN

(1) UL L 347, 20.12.2013, str. 671.

(2) Delegirana uredba Komisije (EU) 2016/232 z dne 15. decembra 2015 o dopolnitvi Uredbe (EU) št. 1308/2013 Evropskega parlamenta in Sveta glede nekaterih vidikov sodelovanja proizvajalcev (UL L 44, 19.2.2016, str. 1).

(3) Delegirana uredba Komisije (EU) 2017/891 z dne 13. marca 2017 o dopolnitvi Uredbe (EU) št. 1308/2013 Evropskega parlamenta in Sveta v zvezi s sektorjema sadja in zelenjave ter predelanega sadja in zelenjave, dopolnitvi Uredbe (EU) št. 1306/2013 Evropskega parlamenta in Sveta v zvezi s kaznimi, ki se uporabijo v teh sektorjih, in spremembi Izvedbene uredbe Komisije (EU) št. 543/2011 (UL L 138, 25.5.2017, str. 4).

(4) Uredba (EU) 2021/2115 Evropskega parlamenta in Sveta z dne 2. decembra 2021 o določitvi pravil o podpori za strateške načrte, ki jih pripravijo države članice v okviru skupne kmetijske politike (strateški načrti SKP) in se financirajo iz Evropskega kmetijskega jamstvenega sklada (EKJS) in Evropskega kmetijskega sklada za razvoj podeželja (EKSRP), ter o razveljavitvi uredb (EU) št. 1305/2013 in (EU) št. 1307/2013 (UL L 435, 6.12.2021, str. 1).

(5) Izvedbena uredba Komisije (EU) 2017/1185 z dne 20. aprila 2017 o določitvi pravil za uporabo uredb (EU) št. 1307/2013 in (EU) št. 1308/2013 Evropskega parlamenta in Sveta v zvezi s pošiljanjem informacij in dokumentov Komisiji ter o spremembi in razveljavitvi več uredb Komisije (UL L 171, 4.7.2017, str. 113).